Nr. 177658/DMRISB/14.02.2022

DIRECŢIA MANAGEMENTUL RISCULUI LA INUNDAŢII ŞI SIGURANŢA BARAJELOR

CENTRUL OPERATIV PENTRU SITUAŢII DE URGENŢĂ

**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.02.2022, ora 08.00 – 14.02.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 14.02.2022, ora 07.00**

**RÂURI**

**Debitele au fost, în** **general, staționare,** exceptând râurile din bazinul Someșului Mare, Someșului (aval s.h. Dej), cursul inferior al Turului și cursul mijlociu și inferior al Mureșului, unde au fost în creștere ca urmare a efectului combinat al cedării apei din stratul de zăpadă, evoluției formațiunilor de gheață şi propagării.

Pe râurile din bazinele hidrografice: Vişeu, Iza, Someşul Mic, Lăpuș, Crasna, Barcău, Crișuri și din bazinul superior și mijlociu al Turului debitele au fost în scădere.

Debitele se situează la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someșul Mare, Someș, Lăpuș, Barcău, Crișuri, pe cursurile superioare ale Siretului, Moldovei şi Trotuşului și mai mici (sub 30% din normalele lunare) pe râurile din bazinele hidrografice: Bega Veche, Vedea, Bârlad, bazinele mijlocii și inferioare ale Jiului, Oltului, Vedea, Argeșului, cursurile Râmnicului Sărat, Tazlăului și pe unii afluenți ai Prutului.

Formaţiunile de gheaţă (predominant gheață la maluri, năboi, pod de gheață), existente pe râurile din zonele montane și depresionare din nordul, centrul și estul țării au fost în diminuare, restrângere şi eliminare, iar cele din estul țării s-au menținut fără modificări importante.

Se situează peste **COTA DE INUNDAȚIE** râul Tur la stația hidrometrică Micula (310+49)-jud. SM (sector îndiguit) şi peste **COTELE DE ATENȚIE** la stațiile hidrometrice: Călinești-Oaș (350+16)-jud. SM și Turulung (360+29)-jud. SM.

**Debitele vor fi, în general, staționare**, exceptând cursul Someșului (aval s.h. Dej) și cursurile inferioare ale Turului și Mureșului, unde vor fi în creștere ca urmare a cedării apei din stratul de zăpadă și propagării.

Pe râurile din bazinele hidrografice: Vișeu, Iza, Someșul Mare, Someșul Mic, Lăpuș, Crasna, Barcău, Crișuri, Arieș, bazinul superior și mijlociu al Turului și cursul mijlociu al Mureșului debitele vor fi în scădere.

Sunt posibile creşteri de niveluri şi debite pe unele râuri mici din vestul și sud-vestul țării ca urmare a efectului combinat al precipitațiilor lichide prognozate, cedării apei din stratul de zăpadă, evoluției formațiunilor de gheață și propagării.

Formațiunile de gheață (gheață la maluri, năboi, pod de gheață) existente vor fi în diminuare, restrângere şi eliminare, putând produce prin evoluția lor variații artificiale de niveluri și debite pe unele sectoare de râu.

Se va menține peste **COTELE DE APĂRARE** cursul inferior al râului Tur în aval de acumularea Călinești-Oaş ca urmare a viiturilor formate anterior în bazinul râului Tur (sectoare îndiguite).

**DUNĂRE**

**Debitul la intrarea în ţară** (secţiunea Baziaş) în intervalul 13-14.02.2022 **a fost în creștere, având valoarea de 4200 m3/s**, sub media multianuală a lunii **februarie (5300 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi** **în creştere (4400 m3/s).**

În aval de Porțile de Fier debitele vor fi în creștere.

**Alimentări cu apă**

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**2.** **Situaţia meteorologică în intervalul 13.02.2022, ora 08.00 –14.02.2022, ora 06.00**

**În ţară** valorile termice diurne au continuat să scadă în sud-vest și local în sud și sud-est, iar în restul teritoriului au marcat o creștere ușoară față de ziua precedentă. Acestea s-au situat ușor peste mediile multianuale în majoritatea regiunilor, cu abateri de până la 4...6 grade, izolat, în nord-vest și nord-est. Cerul a fost temporar noros în jumătatea sudică a țării și variabil, mai mult senin în prima parte a zilei, în rest. Vântul a suflat slab și moderat, cu intensificări locale în sudul Banatului, cu viteze de peste 60...70 km/h, în prima parte a zilei, dar la cote mai reduse și pe spații mai restrânse și în nordul Moldovei. La ora 20 stratul de zăpadă măsura pe platformele stațiilor meteorologice până la 212 cm la Bâlea Lac, până la 20 cm local în Maramureș și până la 11 cm pe arii restrânse în Transilvania. Temperaturile maxime au fost cuprinse între 1 grad la Întorsura Buzăului și 11 grade la Holod și Gurahonț. La ora 06 valorile termice se încadrau între -13 grade la Toplița și 5 grade la Moldova Nouă.

**Observație:** în intervalul de diagnoză a fost în vigoare o atenționare cod galben pentru fenomene meteorologice periculoase imediate, emisă de către SRPV Timișoara.

**La Bucureşti** vremea s-a răcit ușor, dar valorile termice diurne s-au situat peste mediile climatologice specifice datei. Cerul a fost temporar noros, iar vântul a suflat slab și moderat. Temperatura maximă a fost de 7 grade la Afumați și Băneasa și de 8 grade la Filaret. La ora 06 se înregistrau -5 grade la stația meteo Băneasa și -2 grade la Afumați și Filaret.

**3. Prognoza meteorologică în intervalul 14.02.2022, ora 08.00–15.02.2022, ora 8.00**

**În ţară** vremea se va încălzi ușor în cea mai mare parte a teritoriului. Cerul va fi variabil, cu înnorări și pe alocuri precipitații slabe predominant sub formă de ploaie, ziua în sud, iar noaptea în vest și sud-vest. La munte, pe arii restrânse, în special noaptea și cu precădere în Carpații Meridionali, precipitațiile vor fi mixte. Izolat, în a doua parte a intervalului, se va forma polei. Vântul va sufla slab și moderat, cu unele intensificări în sudul Banatului şi pe crestele montane. Temperaturile maxime se vor încadra între 3 și 12 grade, iar cele minime vor fi cuprinse între -11 grade în depresiunile Carpaților Orientali şi în jurul a 3 grade în Dealurile de Vest. Dimineața și noaptea, pe suprafețe mici, se va forma ceață.

**La Bucureşti** valorile termice vor fi apropiate de cele normale pentru această dată. Cerul va fi temporar noros, iar vântul va sufla în general slab. Temperatura maximă se va situa în jurul valorii de 8 grade, iar cea minimă va fi de 0...1 grad, mai scăzută în zona preorășenească, spre -3 grade. Spre dimineață vor fi condiții de ceață.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Bistrița-Năsăud, A.P.M. Bistrița-Năsăud** **și I.G.S.U.** informează că în data de 13.02.2022, în jurul orei 01:25, s-a produs un incendiu care a afectat o suprafață de cca 50 mp la Centrul de Management Integrat al Deșeurilor Tărpiu, în partea de sud a Celulei 1, cauza fiind autoaprinderea deșeurilor ca urmare a temperaturii ridicate din corpul depozitului. I.S.U. Bistrița-Năsăud a intervenit cu 2 excavatoare și o autospecială pentru stingerea incendiului, acesta fiind lichidat la ora 13:40.

**I.G.S.U.** informează telefonic că în data de 13.02.2022 a izbucnit un incendiu care a afectat o suprafață de cca 80 mp la depozitul de deșeuri al municipiului Sighișoara, jud. Mureș. Echipajele I.S.U. Mureș intervin pentru stingere, se va reveni cu informații.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Director,**

**Simona Olimpia NEGRU**

**Şef Centru Operativ**

Dispecer,

Iulian CRISTEA